CELEX: 32013R0699
Language: sk
Date: 2013-07-19 00:00:00
Title: Vykonávacie nariadenie Komisie (EÚ) č. 699/2013 z  19. júla 2013 o zatriedení určitého tovaru do kombinovanej nomenklatúry

23.7.2013   
            
            
               SK
            
            
               Úradný vestník Európskej únie
            
            
               L 198/36
            
         VYKONÁVACIE NARIADENIE KOMISIE (EÚ) č. 699/2013
   z 19. júla 2013
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. júla 2013
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Stelivo pre mačky zložené z prírodného bentonitového ílu, ktorý bol vysušený a upravený antibakteriálnym prípravkom a zmiešaný s aktívnym uhlím na zabránenie rastu baktérií a šírenia zápachu. Bentonitový íl predstavuje viac než 94 % hmotnosti výrobku.
                              Výrobok sa spotrebiteľom predáva v baleniach rôznych veľkostí.
                           
                        
               
                  3824 90 97
               
               
                  Zatriedenie je určené všeobecnými pravidlami 1 až 6 na interpretáciu kombinovanej nomenklatúry a znením číselných znakov KN 3824, 3824 90 a 3824 90 97.
                  Výrobok sa získal zmiešaním betonitového ílu s antibakteriálnym prípravkom a aktívnym uhlím. Zatriedenie medzi ostatné íly položky 2508 je preto vylúčené (poznámka 1 ku kapitole 25).
                  Pridaním antibakteriálneho prípravku a aktívneho uhlia sa nemení forma ani povaha základného materiálu. Zatriedenie výrobku do položky 6815 ako výrobok z kameňa alebo nerastných látok inde nešpecifikovaný je preto vylúčené (pozri aj vysvetlivky k harmonizovanému systému ku kapitole 68, všeobecne, tretí odsek).
                  Výrobok sa preto má zatriediť pod číselný znak KN 3824 90 97 ako chemické výrobky a prípravky chemického priemyslu alebo príbuzných priemyselných odvetví, inde nešpecifikované ani nezahrnuté.
               
            
                  
                              2.
                           
                           
                              Stelivo pre mačky zložené z okrúhlych a oválnych priesvitných granúl z oxidu kremičitého (silikagél). Výrobok obsahuje viditeľné množstvo farebných granúl.
                              Farebné granuly sa získavajú pridaním modrého farbiva.
                              Výrobok sa spotrebiteľom predáva v baleniach rôznych veľkostí.
                           
                        
               
                  3824 90 97
               
               
                  Zatriedenie je určené všeobecnými pravidlami 1 až 6 na interpretáciu kombinovanej nomenklatúry a znením číselných znakov KN 3824, 3824 90 a 3824 90 97.
                  Modrá farba sa pridáva výlučne na obchodné alebo reklamné účely, ale nie na identifikáciu oxidu kremičitého. Oxid kremičitý vo forme granúl navyše nepredstavuje hrozbu pre bezpečnosť. Zatriedenie do položky 2811 je preto vylúčené [pozri poznámku 1 písm. e) ku kapitole 28].
                  Výrobok sa preto má zatriediť pod číselný znak KN 3824 90 97 ako chemické výrobky a prípravky chemického priemyslu alebo príbuzných priemyselných odvetví, inde nešpecifikované ani nezahrnuté.